钦定古今图书集成/明伦汇编/官常典/第103卷 > 《司空安成王碑》前人
## 钦定古今图书集成/明伦汇编/官常典/第103卷 > 《司空安成王碑》前人

昔者重华文命，并胄高阳之苗；丰邑舂陵，俱纂帝尧
之绪。而虞夏革运，姚姒之姓已分；高光再兴，大汉之
名无改。如我皇家，梁齐代建，异文叔之绍开；起自王
族，非伯禹之更姓。公则本枝别干，诞自河岳，五百之
期，实膺命世。卜商有问，是谓色难；承志望颜，在公斯
易。至如文琰之对食馀，幼权之言爵里，卫子之朗月
“映山，杜生之凝脂点漆。”惟公具美，历驾前修，峨峨焉
非岳陵之所至，浩浩焉总江汉而为长。故能击水三
千，抟风九万，排天阙而俯视，掩浮云而上征。皇帝甄
名挺圣，河洛有征，握衡含枢，奄一时夏。利建藩屏，固
叶深根，郕霍酆郇，方周启祚。封公为安成王，食邑二千户。允同卫叔，赐宝器于商郊；殊异唐侯，戏桐珪于
汾水。乃拜公为平西将军荆州刺史。楚之对齐，屈完
引城池之固；荆之比宋，墨翟陈辇路之殊。品金作贡，
初不异于淮海；珠玑犀象，又无求于晋国。况以云梦
九百之宏侈，章华三休之巨丽，公御烦以寡，居高而
降，执冲虚之道，无矜满之情。其为政也，庄敬足以范
物，慈惠足以庇民，刚毅足以威暴，清贞足以励俗，天
监十七年薨，春秋四十有五，凡我庶民，窃亲高义，况
复祗承帝命，来仕王家，兔园晚春，叨从者之赐，高唐
暮天，奉作赋之私，常愳庆云之会不酬，而摇落奄至，
岂谓轻尘之效莫展，而峻极先颓，思所以立言贞石，
贻厥长世，铭曰：昔在文昭，五贤二圣，汉藩魏屏，微风
不竞，于赫我梁，德符姬姓。康王康叔，异时同盛。爰自
妙年，令闻不已。一孝一悌，实光行始。义府文场，词人
髦士。波澜莫际，墙仞难窥。用兹先觉，导此后知。德大
心小，居高志卑。再握不倦，三吐忘疲。飞龙在天，肇基
宛渎。地犹小胏，民同世复。皇情眷正，属难推毂。允矣
宗英，移藩改牧。谁谓路永，江汉已浮。彼苍不惠，遽反
成周。川回溯轴，涂引归旒。